
Multinacionális vállalatok a generációk tükrében: Tehetségmenedzsment és a generációk kapcsolata a multinacionális vállalatoknál

A dolgozat központi témája a multinacionális vállalatok tehetségmenedzsmentje és a generációs különbségek közötti kapcsolat feltárása. A kutatás aktualitását a generációs kérdések növekvő jelentősége adja, hiszen a modern munkahelyeken egyre hangsúlyosabb a különböző generációk együttműködése és az ezekből fakadó kihívások kezelése. Azonban a szakirodalom gyakran a szervezeti kultúra oldaláról közelíti meg a generációk közötti különbségeket, ezért jelen dolgozat célja, hogy a tehetségmenedzsment szemszögéből vizsgálja meg, miként befolyásolják ezek a különbségek a munkahelyi stratégiákat.
Az első rész a generációk munkahelyi attitűdjeit és jellemzőit tárgyalja, különösen a Baby Boomer, X, Y, Z és Alpha generációk sajátosságait. A dolgozat második része a tehetségmenedzsment elméleti alapjait és gyakorlati vonatkozásait mutatja be, figyelembe véve a különböző generációk elvárásait.
A kérdőíves felmérés és személyes interjúk alapján a kutatás eredményei azt mutatják, hogy a különböző generációk eltérő munkahelyi elvárásai és motivációs tényezői egyértelműen differenciált tehetségmenedzsment stratégiákat igényelnek a hatékony megtartás és teljesítménynövelés érdekében, ugyanakkor nem minden esetben szükséges generációspecifikus stratégiák alkalmazása. A Z generáció számára különösen fontosak a fejlődési és továbbképzési lehetőségek, míg az X generáció inkább a stabilitást és a juttatásokat értékeli. A kutatás rámutatott arra is, hogy bár a vállalatok jelenleg nem alkalmaznak generációspecifikus tehetséggondozó programokat, a jövőben szükség lehet ilyenek kialakítására, ha a különböző generációk igényei egyre inkább kiemelkednek.
A dolgozat javaslatokat is tartalmaz, mint a tehetségek folyamatos támogatása, az utódlás tervezése, a generációs különbségek kezelése és a tudásmegosztás ösztönzése. A kutatás eredményei alapján a jövőbeli stratégiákban a generációs igények figyelembevétele hozzájárulhat a munkavállalói elégedettség növeléséhez és a munkahelyi kultúra erősítéséhez. A vállalatok számára hasznos lenne kidolgozni olyan programokat, amelyek támogatják a különböző generációk közötti együttműködést és a tehetségmegtartást, figyelembe véve azok eltérő motivációit és preferenciáit.
 



